LIETUVOS RESPUBLIKOS SOCIALINĖS APSAUGOS IR DARBO MINISTRO

Į S A K Y M A S

DĖL BŪSTO PRITAIKYMO NEĮGALIESIEMS FINANSAVIMO TVARKOS APRAŠO PATVIRTINIMO

2011 m. gruodžio 28 d. Nr. A1-560

Vilnius

Įgyvendindamas Neįgaliųjų socialinės integracijos 2010–2012 metų programos priemonių plano, patvirtinto Lietuvos Respublikos socialinės apsaugos ir darbo ministro 2010 m. gegužės 17 d. įsakymu Nr. A1-194 „Dėl Neįgaliųjų socialinės integracijos 2010–2012 metų programos priemonių plano patvirtinimo“ (Žin., 2010, Nr. 58-2854), 3.4 priemonę:

1. T v i r t i n u Būsto pritaikymo neįgaliesiems finansavimo tvarkos aprašą (pridedama).

2. P r i p a ž į s t u netekusiais galios:

2.1. Lietuvos Respublikos socialinės apsaugos ir darbo ministro 2007 m. balandžio 19 d. įsakymą Nr. A1-111 „Dėl Bazinių būsto pritaikymo žmonėms su negalia reikalavimų, Būsto pritaikymo žmonėms su negalia poreikio vertinimo metodikos ir Būsto pritaikymo žmonėms su negalia finansavimo tvarkos aprašo patvirtinimo“ (Žin., 2007, Nr. 47-1822);

2.2. Lietuvos Respublikos socialinės apsaugos ir darbo ministro 2010 m. kovo 24 d. įsakymą Nr. A1-115 „Dėl Lietuvos Respublikos socialinės apsaugos ir darbo ministro 2007 m. balandžio 19 d. įsakymo Nr. A1-111 „Dėl Bazinių būsto pritaikymo žmonėms su negalia reikalavimų, Būsto pritaikymo žmonėms su negalia poreikio vertinimo metodikos ir Būsto pritaikymo žmonėms su negalia finansavimo tvarkos aprašo patvirtinimo“ pakeitimo“ (Žin., 2010, Nr. 35-1681).

3. P a v e d u šio įsakymo vykdymo kontrolę viceministrui pagal veiklos sritį.

4. N u s t a t a u, kad šis įsakymas įsigalioja 2012 m. sausio 1 d. Iki 2012 m. sausio 1 d. savivaldybių administracijų Būsto pritaikymo neįgaliesiems komisijų sprendimais įrašytų eilėse prašymai peržiūrimi ir priimami vadovaujantis šio įsakymo 1 punkte nurodytu tvarkos aprašu.

Socialinės apsaugos ir darbo ministras	Donatas Jankauskas

Patvirtinta

Lietuvos Respublikos

socialinės apsaugos ir darbo ministro

2011 m. gruodžio 28 d. įsakymu Nr. A1-560

būsto pritaikymo neįgaliesiems finansavimo tvarkos Aprašas

I. Bendrosios nuostatos

1. Būsto pritaikymo neįgaliesiems finansavimo tvarkos aprašas (toliau vadinama – Aprašas) nustato:

1.1. reikalavimus neįgaliesiems, kuriems gali būti pritaikomas būstas ir pritaikomam būstui, būsto pritaikymo darbams, būsto pritaikymo išlaidoms, būsto pritaikymo eilei sudaryti;

1.2. prašymų pritaikyti būstą neįgaliesiems nagrinėjimo, būsto pritaikymo neįgaliesiems poreikio vertinimo tvarką;

1.3. būsto pritaikymo neįgaliesiems finansavimo dydį, būsto pritaikymo neįgaliesiems išlaidų planavimą ir paraiškų dėl lėšų būstui pritaikyti neįgaliesiems finansuoti skyrimo teikimo, nagrinėjimo tvarką, finansavimo skyrimo ir atsiskaitymo už lėšų panaudojimą tvarką, viešųjų pirkimų organizavimo tvarką;

1.4. būsto pritaikymo neįgaliesiems darbų priežiūros ir priėmimo tvarką.

2. Šiuo Aprašu vadovaujasi Neįgaliųjų reikalų departamentas prie Socialinės apsaugos ir darbo ministerijos (toliau vadinama – Neįgaliųjų reikalų departamentas), savivaldybių administracijos ar savivaldybių administracijų įgaliotos įstaigos (toliau vadinama – savivaldybių administracijos) ir jų sudarytos Būsto pritaikymo neįgaliesiems komisijos (toliau vadinama – komisijos), priimdamos sprendimus dėl būsto pritaikymo asmenims, turintiems judėjimo ir apsitarnavimo funkcijų sutrikimų, bei neįgaliųjų asociacijos ir jų atstovai, dalyvaujantys komisijų darbe bei vykdantys būsto pritaikymo priežiūrą.

3. Šiame Apraše vartojamos sąvokos:

Būstas – atskiras gyvenamasis individualus namas ar butas.

Gyvenamoji aplinka – nuolydžiai, takeliai privažiuoti neįgaliojo vežimėliu prie būsto.

Būsto pritaikymas – būsto minimalus pertvarkymas panaudojant specialius elementus, keičiant neįgaliesiems su judėjimo ir apsitarnavimo funkcijų sutrikimais neprieinamas erdves ir smulkus remontas įgyvendinant šiuos statybos sprendimus.

Būstas ir gyvenamoji aplinka šiame Apraše toliau bendrai vadinama – „būstas“, išskyrus atvejus, kai reglamentuojami reikalavimai būsto pritaikymo darbams pagal asmens judėjimo ir apsitarnavimo funkcijų sutrikimo lygius.

II. reikalavimai asmenims, kuriems gali būti pritaikomas būstas

4. Būstas pritaikomas neįgaliajam, kuriam teisės aktų nustatyta tvarka yra nustatyti specialieji poreikiai dėl judėjimo ir apsitarnavimo funkcijų sutrikimų:

4.1. labai ryškūs judėjimo ir apsitarnavimo funkcijų sutrikimai – nustatytas specialusis nuolatinės slaugos poreikis;

4.2. ryškūs judėjimo ir apsitarnavimo funkcijų sutrikimai – nustatytas techninės pagalbos neįgaliesiems priemonių poreikis (aktyvaus tipo neįgaliojo vežimėlis; neįgaliojo vežimėlis, skirtas tetraplegikui; elektrinis vežimėlis, skuteris ar kito tipo neįgaliojo vėžimėlis);

4.3. vidutiniai judėjimo ir apsitarnavimo funkcijų sutrikimai – nustatytas kitas, ne kaip nurodyta 4.2 punkte, techninės pagalbos neįgaliesiems priemonių poreikis (vaikštynės, ramentai ir pan.).

5. Jeigu asmeniui su negalia nustatytas specialusis nuolatinės slaugos poreikis ir specialusis techninės pagalbos priemonių poreikis, vertinant būsto pritaikymo poreikį atsižvelgiama į visus nustatytus specialiuosius poreikius.

6. Suaugusiam asmeniui būstas gali būti naujai pritaikomas ne anksčiau kaip po 10 metų nuo paskutiniojo sprendimo pritaikyti būstą pagal Būsto pritaikymo žmonėms su negalia 2007–2011 metų programą, patvirtintą Lietuvos Respublikos Vyriausybės 2006 m. birželio 28 d. nutarimu Nr. 638 (Žin., 2006, Nr. 73-2782), priėmimo dienos, išskyrus atvejus, kai asmeniui nustatomas didesnis negu turėtas judėjimo ir apsitarnavimo funkcijų sutrikimas. Dėl pakartotinio būsto pritaikymo neįgaliesiems nepraėjus 10 metų nuo paskutiniojo sprendimo pritaikyti būstą dienos, kurių amžius prašymo pritaikyti būstą nagrinėjimo komisijos posėdyje buvo nuo 7 iki 24 metų, tikslingumo sprendimą priima komisija.

III. Reikalavimai pritaikomam būstui

7. Būsto teisinio statuso reikalavimai:

7.1. būstas turi būti asmens, kuriam prašoma pritaikyti būstą, įstatymų nustatyta tvarka deklaruota ir faktinė nuolatinė gyvenamoji vieta;

7.2. būsto savininkui nėra apribotos daiktinės teisės į būstą, išskyrus, kai kredito įstaiga arba bankas leidžia pritaikyti būstą, kai šis yra įkeistas;

7.3. būsto savininkas (pats asmuo, bendraturčiai, jei yra) sutinka dėl jam priklausančio būsto pritaikymo;

7.4. dėl būsto teisinio statuso nėra iškelta civilinė byla;

7.5. būstas teisės aktų nustatyta tvarka pripažintas tinkamu naudoti;

7.6. būstas įregistruotas nekilnojamojo turto registre;

7.7. būstas nėra nuomojamas (išskyrus socialinį būstą);

7.8. būstas turi priklausyti nuosavybės teise pareiškėjui ar bet kuriam kitam fiziniam asmeniui arba savivaldybei (socialinis būstas).

IV. REIKALAVIMAI Būsto pritaikymo NEĮGALIESIEMS DARBAMS

8. Visi būsto pritaikymo neįgaliesiems eskiziniai brėžiniai, projektai ir atliekami statybos darbai turi atitikti Statybos techninio reglamento STR 2.03.01:2001 „Statiniai ir teritorijos. Reikalavimai žmonių su negalia reikmėms“, patvirtinto Lietuvos Respublikos aplinkos ministro 2001 m. birželio 14 d. įsakymu Nr. 317 (Žin., 2001, Nr. 53-1898; 2010, Nr. 52-2582), reikalavimus.

9. Asmeniui, kuriam yra nustatyti labai ryškūs judėjimo ir apsitarnavimo funkcijų sutrikimai, gali būti perkama įranga ir atliekami būsto pritaikymo darbai būsto viduje:

9.1. įvairaus tipo keltuvai asmeniui pakelti iš lovos ir perkelti būste iš vienos vietos į kitą bei jų įrengimas;

9.2. sanitariniai įrenginiai (klozetai, praustuvai, vonia, dušas (trapas (jei nėra techninių galimybių – dušo padėklas), dušo užuolaida arba viena sienelė ir užuolaida), svirtiniai kranai) bei jų įrengimas, perstatymas, pritaikymas, pagalbinės sienos tarp tualeto ir vonios patalpų išardymas, patalpų didinimas (nekeičiant atraminių sienų išdėstymo), pertvarų jungimas, dėl būsto pritaikymo neįgaliesiems atsiradę būtini smulkūs remonto darbai;

9.3. buitiniai biologiniai valymo įrenginiai ir jų įvedimas, montavimas, nuotekų įvado prijungimas prie buitinių nuotekų tinklo, esančio ne toliau kaip 25 metrai iki individualaus gyvenamojo namo;

9.4. vandentiekio įrenginiai ir jo įvadas iki gyvenamojo namo iš vandens šulinio ar gręžinio, esančio ne toliau kaip 25 metrai iki individualaus gyvenamojo namo;

9.5. elektrinio vandens šildytuvo (ne daugiau kaip 50 litrų, jeigu netiekiamas šiltas vanduo) pastatymas;

9.6. būsto durų platinimas, slenksčių nuėmimas, nuolydžių įrengimas, papildomos durų angos įrengimas.

10. Asmeniui, kuriam yra nustatyti labai ryškūs judėjimo ir apsitarnavimo funkcijų sutrikimai, ir jis gali būti gabenamas vežimėliu, gali būti papildomai atliekami būsto pritaikymo darbai, nurodyti šio Aprašo 11.1 punkte.

11. Asmeniui, kuriam yra nustatyti ryškūs judėjimo ir apsitarnavimo funkcijų sutrikimai, gali būti perkama įranga bei atliekami tokie būsto ir gyvenamosios aplinkos pritaikymo darbai:

11.1. įėjimas į būstą:

11.1.1. išorės laiptų pritaikymas, turėklų pritvirtinimas, įvairių atramų, laikiklių pastatymas;

11.1.2. įvairaus tipo prievažų, vežimėlio traukimo mechanizmų įrengimas ir pritaikymas;

11.1.3. įvairaus tipo keltuvai (liftai) (vertikalūs, nuožulnūs, laiptų kopėjai) ir jų įrengimas (keltuvo (lifto) kėlimo aukštis ne aukščiau kaip iki pastato antžeminės dalies pirmojo aukšto. Keltuvo (lifto) kėlimo aukštis neribojamas, kai keltuvo (lifto) pirkimą (gamybą) ir jo įrengimą organizuoja pats pareiškėjas;

11.1.4. individualių įėjimų įrengimas vietoj balkono durų arba kai jų nėra – vietoj (arba šalia) lango;

11.1.5. laiptų kopėjo, vežimėlio apsisukimo ir (arba) saugojimo aikštelės įrengimas;

11.1.6. privažiavimo iki prievažų takelių, keltuvų vietų įrengimas;

11.2. būsto viduje:

11.2.1. sanitariniai įrenginiai (klozetai, praustuvai, vonia, dušas (trapas (jei nėra techninių galimybių – dušo padėklas), dušo užuolaida arba viena sienelė ir užuolaida), svirtiniai kranai) bei jų įrengimas, perstatymas, pritaikymas, pagalbinės sienos tarp tualeto ir vonios patalpų išardymas, patalpų didinimas (nekeičiant atraminių sienų išdėstymo), pertvarų jungimas, dėl būsto pritaikymo atsiradę būtini smulkūs remonto darbai;

11.2.2. suolelio vonios kambaryje (persėsti į vonią) pastatymas;

11.2.3. elektrinio vandens šildytuvo (ne daugiau kaip 50 litrų, jeigu nėra šilto vandens) pastatymas;

11.2.4. įvairių buities įrenginių (skalbimo mašinos, džiovyklos, viryklės) pastatymas ir prijungimas (išskyrus pirkimą);

11.2.5. kabinamųjų bei montuojamųjų baldų pritaikymas, kabinimas ir pastatymas (išskyrus pirkimą);

11.2.6. slenksčių pažeminimas, išardymas, slenksčio nuolydžio įrengimas;

11.2.7. balkono durų praplatinimas ir grindų pakėlimas iki slenksčio lygio;

11.2.8. durų praplatinimas ir įrengimas, papildomos durų angos įrengimas;

11.2.9. koridoriaus praplatinimas (nekeičiant viso buto plano struktūros, pvz., išimant sienines spintas);

11.2.10. turėklų, įvairių atramų, laikiklių pritvirtinimas ar pastatymas;

11.2.11. elektros, telefono jungiklių bei šakutės lizdų, vandentiekio čiaupų nuleidimas iki pasiekiamo lygio, papildomo šakutės lizdo pastatymas pasiekiamame lygyje;

11.2.12. buitiniai biologiniai valymo įrenginiai ir jų montavimas, nuotekų įvado prijungimas prie buitinių nuotekų tinklo, esančio ne toliau kaip 25 metrai iki individualaus gyvenamojo namo;

11.2.13. vandentiekio įrenginiai ir jų įvadų iki gyvenamojo namo iš vandens šulinio ar gręžinio, esančio ne toliau kaip 25 metrai iki individualaus gyvenamojo namo, montavimas.

12. Asmeniui, kuriam nustatyti vidutiniai judėjimo ir apsitarnavimo funkcijų sutrikimai, gali būti perkama įranga bei atliekami tokie būsto pritaikymo darbai:

12.1. įėjimas į būstą:

12.1.1. išorės laiptų pritaikymas;

12.1.2. turėklų pritvirtinimas, įvairių atramų, laikiklių pastatymas;

12.2. būsto viduje – sanitarinių mazgų ir gyvenamųjų patalpų pritaikymas:

12.2.1. suolelio vonios kambaryje (persėdimui į vonią) pastatymas;

12.2.2. elektrinio vandens šildytuvo (ne daugiau kaip 50 litrų, jeigu nėra šilto vandens) pastatymas;

12.2.3. turėklų pritvirtinimas, įvairių atramų, laikiklių vonios, dušo ar tualeto kambariuose pastatymas.

13. Asmeniui, turinčiam judėjimo ir apsitarnavimo funkcijų sutrikimų, komisija gali rekomenduoti kreiptis į sveikatos priežiūros įstaigą dėl techninės pagalbos neįgaliesiems priemonių poreikio nustatymo tais atvejais, kai šis poreikis nėra nustatytas.

V. reikalavimai būsto pritaikymo NEĮGALIESIEMS išlaidoms

14. Išlaidų sąmatoje nurodomos visos tinkamos finansuoti išlaidos, kurios susijusios su būsto pritaikymu neįgaliesiems (įskaitant projektavimo arba eskizinių brėžinių rengimo išlaidas).

15. Tinkamos finansuoti išlaidos turi atitikti gero finansų valdymo principus, kad išlaidos būtų efektyviai ir tikslingai panaudotos:

15.1. būtinos būsto pritaikymo neįgaliesiems darbams atlikti;

15.2. patirtos po savivaldybės administracijos sudarytų projektavimo, statybos darbų sutarčių pasirašymo arba savivaldybės administracijos ir pareiškėjo Sutarties dėl būsto pritaikymo neįgaliajam darbų organizavimo ir išlaidų apmokėjimo (4 priedas) pasirašymo dienos;

15.3. numatytos būsto pritaikymo neįgaliesiems išlaidų sąmatoje, pridėtoje prie savivaldybės administracijos ir statybos darbų rangovo sutarties arba savivaldybės administracijos ir pareiškėjo sutarties dėl būsto pritaikymo neįgaliajam darbų organizavimo ir išlaidų apmokėjimo.

16. Įvairaus tipo keltuvų ir liftų pirkimo (ar gamybos) bei jų įrengimo kaina į preliminarias ir lokalines būsto pritaikymo išlaidų sąmatas neįtraukiama. Liftų ir keltuvų pirkimo (ar gamybos) bei jų įrengimo išlaidų sąmatos rengiamos ir pridedamos atskirai. Apskaičiuojant netiesiogines būsto pritaikymo darbų išlaidas, neįtraukiamos liftų ar keltuvų pirkimo (ar gamybos) bei jų įrengimo išlaidos.

17. Netinkamos būsto pritaikymo neįgaliesiems išlaidos:

17.1. atliktų darbų, medžiagų defektų šalinimo išlaidos;

17.2. baudos, finansinės nuobaudos ir bylų nagrinėjimo išlaidos;

17.3. pirkimo ir (arba) importo PVM, kurį prekių tiekėjai ar paslaugų teikėjai gali susigrąžinti, tai yra įtraukti į PVM atskaitą;

17.4. būsto, žemės ir pastatų pirkimo išlaidos;

17.5. išreikštos natūra išlaidos.

18. Netinkamos išlaidos iš valstybės ir savivaldybės biudžeto lėšų pagal šį tvarkos parašą nefinansuojamos, tačiau gali būti dengiamos iš kitų šaltinių.

VI. reikalavimai SUDARANT EILĘ būstui pritaikyti

19. Savivaldybės administracija sudaro tris būsto pritaikymo neįgaliesiems eiles, pareiškėjus suskirstydama pagal judėjimo ir apsitarnavimo funkcijų sutrikimus:

19.1. pirmoji eilė – asmenys, turintys labai ryškių judėjimo ir apsitarnavimo funkcijų sutrikimų;

19.2. antroji eilė – asmenys, turintys ryškių judėjimo ir apsitarnavimo funkcijų sutrikimų;

19.3. trečioji eilė – asmenys, turintys vidutinių judėjimo ir apsitarnavimo funkcijų sutrikimų.

20. Sudarant kiekvieną eilę prioritetas teikiamas:

20.1. neįgaliesiems nuo 7 iki 24 metų;

20.2. besimokantiems asmenims;

20.3. dirbantiems asmenims;

20.4. neįgaliesiems, kurie faktiškai ir pagal deklaraciją būste gyvena vieni;

20.5. neįgaliems asmenims, su kuriais gyvena vaikai (iki 18 metų ar besimokantys vaikai iki 24 metų) ar kiti suaugę asmenys, atitinkantys šiuos požymius:

20.5.1. ne didesnį kaip 40 procentų darbingumo lygį;

20.5.2. didelių arba vidutinių specialiųjų poreikių lygį.

21. Jei keli pareiškėjai patenka į tą pačią asmenų, kuriems teikiamas prioritetas, grupę (pavyzdžiui, turinčių ryškių judėjimo ir apsitarnavimo funkcijų sutrikimų besimokančių asmenų), šie pareiškėjai surašomi grupėje iš eilės pagal prašymo gavimo datą (kuo anksčiau gautas prašymas, tuo aukštesnė vieta eilėje). Asmenys, priskirti tai pačiai asmenų, kuriems teikiamas prioritetas, grupei ir kurių prašymai gauti tą pačią dieną, grupuojami pagal prašymo registracijos numerį.

22. Jeigu būste gyvena daugiau asmenų, kuriems nustatytas būsto pritaikymo poreikis, eiliškumas nustatomas pagal asmenį, kuriam taikoma daugiau prioritetų.

23. Savivaldybės administracija eiles atnaujina pagal šio Aprašo 30.1 ir 31 punktuose nustatyta tvarka gautus duomenis, reikalingus eilėms sudaryti ir prioritetams nustatyti.

VII. Asmens būsto pritaikymo NEĮGALIESIEMS poreikį nustatantys ir vertinantys subjektai

24. Būsto pritaikymo neįgaliajam poreikį nustato savivaldybės administracijos nustatyta tvarka paskirti savivaldybės administracijos darbuotojai. Paskiriant savivaldybės administracijos darbuotojus atsižvelgiama į jų specializaciją dirbant su neįgaliais asmenimis, kompetenciją ir gebėjimus, reikalingus būsto pritaikymo neįgaliesiems poreikiui nustatyti. Nustatydama būsto pritaikymo neįgaliajam poreikį, savivaldybės administracija kviečia dalyvauti neįgaliųjų asociacijos atstovą – komisijos narį.

25. Nustatant būsto pritaikymo neįgaliajam poreikį asmeniui dalyvauja statybos darbų projektavimo specialistas (architektas, inžinierius ar pan.) (toliau vadinama – projektuotojas), kurį samdo arba skiria savivaldybės administracija savo nustatyta tvarka. Projektuotojas rengia statybos darbų eskizinius brėžinius arba projektus bei preliminarias išlaidų sąmatas.

26. Komisija įvertina šio Aprašo 24 ir 25 punktuose nurodytų darbuotojų ir specialistų nustatytą būsto pritaikymo poreikį asmeniui, turinčiam judėjimo ir apsitarnavimo funkcijų sutrikimų, ir priima sprendimą dėl būsto pritaikymo poreikio tenkinimo.

VIII. prašymų pritaikyti būstą NEĮGALIESIEMS pateikimas ir nagrinėjimas

27. Laisvos formos prašymą pritaikyti būstą gali pateikti asmuo, turintis judėjimo ir apsitarnavimo sutrikimų, arba tokiam asmeniui atstovaujantys asmenys – tėvai, vaikai, globėjai (rūpintojai), sutuoktinis ar gyvenamosios vietos savivaldybės socialinis darbuotojas (toliau vadinama – pareiškėjas).

28. Pareiškėjas prašymą pateikia tiesiogiai savivaldybės administracijai pagal gyvenamąją vietą arba internetu per Būsto pritaikymo neįgaliesiems apskaitos sistemą (toliau vadinama – BPNAS), kurios adresas yra www.unriis.lt. Savivaldybės administracijoje gautas prašymas įregistruojamas pažymint prašymo gavimo datą ir suteikiant registracijos numerį. Gavusi prašymą savivaldybės administracija pildo Būsto pritaikymo neįgaliajam poreikio vertinimo akto (toliau vadinama – aktas) (1 priedas) I ir II dalis. Remdamasi akte nurodytais duomenimis bei vadovaudamasi šio Aprašo VI dalyje nurodytais reikalavimais, savivaldybės administracija įrašo pareiškėją į būsto pritaikymo eilę.

29. Gavusi Neįgaliųjų reikalų departamento pranešimą apie skirtas valstybės biudžeto lėšas būstui neįgaliesiems pritaikyti, savivaldybės administracija preliminariai numato, kuriems pareiškėjams pagal eilę bei gautas valstybės biudžeto lėšas ir turimas savivaldybės biudžeto lėšas būstas galėtų būti pritaikytas einamaisiais metais.

30. Šio Aprašo 29 punkte nustatyta tvarka numatytiems pareiškėjams savivaldybės administracija išsiunčia pranešimus, kuriuose pateikiama ši informacija:

30.1. vieta bei data, iki kurios prašoma pateikti šiuos asmens teisę į būsto pritaikymą neįgaliajam patvirtinančius dokumentus:

30.1.1. neįgaliojo pažymėjimo kopiją;

30.1.2. asmens tapatybę patvirtinančio dokumento kopiją ir atstovavimą patvirtinančio dokumento kopiją (kai prašymą teikia atstovaujantis asmuo);

30.1.3. mokinio ar studento pažymėjimo kopiją (teikia besimokantys asmenys);

30.1.4. buto inventorinės bylos kopiją (jei prašoma pritaikyti butą);

30.1.5. neįgaliojo rašytinį sutikimą naudoti jo asmens duomenis, susijusius su būsto pritaikymu;

30.1.6. banko ar kitos kredito įstaigos (jei būstas įkeistas bankui ar kitai kredito įstaigai) rašytinės formos sutikimą leisti pritaikyti būstą;

30.1.7. būsto savininko (bendraturčių, jei yra) rašytinės laisvos formos sutikimą leisti pritaikyti būstą (kai prašoma pritaikyti būstą neįgaliajam, kuris nėra šio būsto savininkas arba prašoma pritaikyti bendraturčių bendro naudojimo patalpas) bei patvirtinimą, kad būstas nėra nuomojamas (išskyrus, kai prašoma pritaikyti socialinį būstą);

30.2. kita pareiškėjui svarbi informacija.

31. Savivaldybės administracija, gavusi pareiškėjo rašytinį sutikimą naudoti jo asmens duomenis, prie pareiškėjo prašymo prideda šiuos dokumentus:

31.1. pažymos apie nustatytą specialųjį nuolatinės slaugos poreikį kopiją;

31.2. savivaldybės administracijos ar Techninės pagalbos neįgaliesiems centro turimos pažymos apie nustatytą techninės pagalbos neįgaliesiems priemonių poreikį kopiją;

31.3. išrašą iš Gyventojų registro apie deklaruotą neįgaliojo gyvenamąją vietą;

31.4. išrašą iš Valstybinio socialinio draudimo fondo valdybos prie Socialinės apsaugos ir darbo ministerijos duomenų bazės apie neįgaliojo darbo santykių būklę bei kitą darbinę veiklą;

31.5. Nekilnojamojo turto registro duomenų išrašą, kuriame turi būti pateikti šie duomenys:

31.5.1. būsto adresas;

31.5.2. būsto savininkas (bendraturčiai, jei yra);

31.5.3. daiktinių teisių apribojimai (būsto areštas, įkeitimas, jei yra);

31.5.4. civilinės bylos dėl būsto teisinio statuso iškėlimo faktas (jei yra);

31.5.5. būsto mokestinė vertė, nustatyta masiniu būdu.

32. Praėjus pareiškėjams išsiųstame pranešime nurodytų dokumentų pateikimo terminui savivaldybės administracijos atsakingas darbuotojas patikrina, ar pateikti visi reikalingi dokumentai bei juose pateikta visa reikiama informacija. Jei nustatoma, kad pareiškėjas nepateikė visų reikalingų dokumentų arba dokumentuose pateikta informacija yra nepakankama, raštu kreipiamasi į pareiškėją, nurodant, kokius trūkstamus dokumentus ar informaciją ir iki kada pareiškėjas privalo pateikti savivaldybės administracijai. Jei pareiškėjas pakartotinai prašomų dokumentų ir informacijos nepateikia iki nurodyto termino, pareiškėjui raštu pranešama, kad prašymas toliau nebus nagrinėjamas.

33. Pareiškėjas, pateikdamas prašymą elektroniniu būdu, patvirtina savo tapatybę elektroniniu parašu arba kitais būdais, nustatytais Lietuvos Respublikos teisės aktuose. Įstaigos, teikiančios dokumentus savivaldybės administracijai dėl būsto pritaikymo pagal šio Aprašo 30.1 ir 31 punktus, gali pateikti elektroninius dokumentus, pasirašytus saugiu elektroniniu parašu, sukurtu saugia parašo formavimo įranga, ir patvirtinti galiojančiu kvalifikuotu sertifikatu (asmuo turi nurodyti, kokios įstaigos gali patvirtinti jo prašyme pateiktą informaciją). Elektroniniu būdu gautas prašymas registruojamas ir tvarkomas pagal Lietuvos vyriausiojo archyvaro patvirtintas Elektroninių dokumentų valdymo taisykles. Pranešimas apie prašymo gavimą ir vykdymo būklę tą pačią dieną perduodamas į elektroninių paslaugų sistemos paslaugos teikimo eigos stebėsenos modulį. Duomenis apie pareiškėjus ir jiems pritaikytą būstą privaloma registruoti Socialinės paramos šeimai informacinėje sistemoje (SPIS).

34. Jeigu pagal pareiškėjo ir savivaldybės administracijos pateiktus dokumentus nustatoma, kad prašomas pritaikyti būstas neatitinka šio Aprašo II ir III skyriuose nustatytų reikalavimų, prašymas pritaikyti būstą toliau nenagrinėjamas. Savivaldybės administracija pareiškėjui, kurio prašymo nuspręsta toliau nenagrinėti, išsiunčia informaciją apie priimtą sprendimą bei tokio sprendimo priėmimo motyvus.

IX. Būsto pritaikymo NEĮGALIESIEMS poreikio nustatymo kriterijai

35. Būsto pritaikymo neįgaliajam poreikis nustatomas pagal šio Aprašo 36, 37 ir 38 punktuose nurodytus kriterijus.

36. Asmenį, kuriam teisės aktų nustatyta tvarka yra nustatyti labai ryškūs judėjimo bei apsitarnavimo funkcijų sutrikimai, slaugantis asmuo negali laisvai ir saugiai bei nenaudodamas didesnės negu įprasta fizinės jėgos:

36.1. pakelti;

36.2. perkelti, pasodinti į vežimėlį ir iškelti iš jo (nevertinama, kai asmuo dėl negalios ir būklės gali tik gulėti);

36.3. pernešti ir (ar) nuvežti į vonios arba dušo kambarį ir pan.;

36.4. suteikti asmens higienos priežiūrai reikalingas paslaugas (nuprausti vonioje, duše);

36.5. pakeisti patalynę;

36.6. pamaitinti;

36.7. naudoti būste esamus įrenginius ir prietaisus, skirtus:

36.7.1. asmens higienai;

36.7.2. asmeniui maitinti (viryklės, virtuvės baldai);

36.7.3. asmeniui ilsėtis (lova, sofa ir pan.);

36.8. vežti vežimėliu iki įėjimo į būstą (nevertinama, kai asmuo dėl negalios ir būklės gali tik gulėti);

36.9. įvežti vežimėliu į būstą (nevertinama, kai asmuo dėl negalios ir būklės gali tik gulėti).

37. Asmuo, kuriam yra nustatyti ryškūs judėjimo bei apsitarnavimo funkcijų sutrikimai, kuris gali būti gabenamas ir (ar) pats važiuoti neįgaliojo vežimėlio pagalba, ir (ar) jį prižiūrintis asmuo negali laisvai ir saugiai bei nenaudodamas didesnės negu įprasta fizinės jėgos:

37.1. vežimėliu privažiuoti prie įėjimo į būstą;

37.2. patekti vežimėliu į būstą, būsto balkoną;

37.3. patekti vežimėliu į bent vieną būste esamą patalpą, skirtą kiekvienam iš šių poreikių tenkinti:

37.3.1. maisto gamybai ir maitinimuisi;

37.3.2. asmens higienai (tualeto, vonios arba dušo kambarys);

37.3.3. asmeniui ilsėtis, miegoti.

37.4. naudotis būste esamais įrenginiais ir prietaisais, skirtais:

37.4.1. būstui apšviesti ir šildyti (valdymo ir kontrolės prietaisai, mygtukai, jungikliai);

37.4.2. maistui gaminti ir maitintis (viryklės, virtuvės baldai);

37.4.3. asmens higienai (unitazas, praustuvas, vonia arba dušas);

37.4.4. asmeniui ilsėtis, miegoti (lova, sofa ar pan.);

37.5. judėti šio Aprašo 37.3 punkte nurodytose patalpose.

38. Asmuo, kuriam yra nustatyti vidutiniai judėjimo bei apsitarnavimo funkcijų sutrikimai, negali laisvai ir saugiai bei nenaudodamas didesnės negu įprasta fizinės jėgos:

38.1. prieiti prie būsto (nėra už ko laikytis lipant lauko laiptais);

38.2. patekti į būstą (nėra už ko laikytis lipant laiptinės laiptais);

38.3. naudotis būste esamais įrenginiais ir prietaisais, skirtais:

38.3.1. maistui gaminti ir maitintis (viryklės, virtuvės baldai);

38.3.2. asmens higienai (unitazas, vonia arba dušas);

38.3.3. asmeniui ilsėtis ir miegoti (lova, sofa ar pan.);

38.4. judėti šio Aprašo 37.3 punkte nurodytose patalpose.

X. Būsto pritaikymo NEĮGALIAJAM poreikio vertinimas ir nustatymas

39. Būsto pritaikymo neįgaliajam poreikio vertinimas vykdomas dviem etapais:

39.1. būsto pritaikymo neįgaliajam poreikio nustatymas apžiūrint prašomą pritaikyti būstą;

39.2. būsto pritaikymo neįgaliajam poreikio įvertinimas, komisijos sprendimo dėl būsto pritaikymo poreikio neįgaliajam tenkinimo priėmimas ir einamaisiais metais siūlomų pritaikyti būstų sąrašo sudarymas.

40. Pirmajame etape šio Aprašo 24 ir 25 punktuose nurodyti specialistai vyksta apžiūrėti prašomo pritaikyti būsto tik tuo atveju, jeigu pagal turimus dokumentus pareiškėjas turi teisę kreiptis dėl būsto pritaikymo neįgaliajam ir jo prašomas pritaikyti būstas atitinka šio Aprašo II ir III skyriuose nustatytus reikalavimus. Išvyka organizuojama su pareiškėju suderintu laiku. Jeigu praėjusiais metais komisija buvo nustačiusi būsto pritaikymo neįgaliajam poreikį ir pareiškėjo duomenys pagal pateiktus dokumentus nepasikeitę, būsto pritaikymo poreikio pakartotinis vertinimas nevykdomas.

41. Specialistai, atvykę į prašomą pritaikyti būstą, šį būstą apžiūri, vertina būsto pritaikymo neįgaliajam poreikį ir pildo akto (1 priedas) III bei IV dalis. Jeigu būste gyvena daugiau asmenų, kuriems nustatyti judėjimo ir apsitarnavimo funkcijų sutrikimai, pildomas vienas aktas, kuriame įvertinamas būsto pritaikymo neįgaliajam poreikis visiems šiems asmenims.

42. Vertindami būsto pritaikymo neįgaliajam poreikį, apžiūroje dalyvaujantys specialistai prireikus ir atsižvelgdami į asmens, turinčio judėjimo ir apsitarnavimo funkcijų sutrikimų, būklę, paprašo asmens ar šį asmenį slaugančio asmens parodyti (atitinkamai pagal nustatytą judėjimo ir apsitarnavimo funkcijų sutrikimo lygį) savo galimybes pagal šio Aprašo 35 punkte nurodytus atskirus ar visus kriterijus.

43. Jeigu į bent vieną akte esančioje Būsto pritaikymo poreikio neįgaliajam vertinimo lentelėje pateiktą klausimą atsakoma „Negali“, nurodoma, kokios yra kliūtys ir koks pritaikymas reikalingas. Tokiu atveju akte nurodoma, kad būsto pritaikymo asmeniui poreikis yra, ir rekomenduojami darbai bei tolesni veiksmai:

43.1. jeigu rekomenduojama vykdyti pritaikymo darbus tik būsto viduje, projektuotojas pagal akte nurodytus individualius neįgalaus asmens poreikius atitinkančių pritaikymo darbų Aprašymus parengia eskizinį brėžinį ir preliminarią išlaidų sąmatą, apskaičiuotą pagal vidutines rinkos kainas;

43.2. jeigu rekomenduojama vykdyti darbus būsto viduje ir išorėje (bendraturčių bendro naudojimo objektų rekonstrukcija), gyvenamosios aplinkos pritaikymo darbus, projektuotojas pagal akte nurodytus individualius neįgalaus asmens poreikius atitinkančius pritaikymo darbus parengia projektą bei preliminarų darbų Aprašą ir išlaidų sąmatą, apskaičiuotą pagal vidutines rinkos kainas.

44. Sudarytą aktą pasirašo jį užpildęs savivaldybės administracijos darbuotojas ir kiti būsto apžiūroje dalyvavę specialistai bei pareiškėjas.

45. Jeigu akte esamoje Būsto pritaikymo poreikio neįgaliajam vertinimo lentelėje į visus pateiktus klausimus atsakoma „Gali“, akte nurodoma, kad būsto pritaikymo asmeniui poreikio nėra, ir rekomenduojama prašymą pritaikyti būstą atmesti.

46. Projektuotojo parengtus visus būsto pritaikymo eskizinius brėžinius ir projektus bei preliminarias išlaidų sąmatas bei šio Aprašo 30.1 ir 31 punktuose nurodytus dokumentus savivaldybės administracija pateikia svarstyti komisijai.

47. Antrajame etape komisija savo posėdyje:

47.1. pagal jai pateiktus dokumentus įvertina būsto pritaikymo neįgaliajam poreikį ir posėdžio protokole surašo sprendimą dėl būsto pritaikymo neįgaliajam poreikio nustatymo;

47.2. siūlo savivaldybės administracijai dengti dalį būsto pritaikymo išlaidų, kurios susidaro, kai likutinė mokestinė būsto vertė yra mažesnė už būsto pritaikymo neįgaliajam darbų išlaidų sąmatoje numatytas išlaidas;

47.3. sudaro einamaisiais metais siūlomų pritaikyti būstų sąrašą.

48. Prašymus pritaikyti būstą neįgaliesiems komisija nagrinėja komisijos pirmininko nustatytą dieną ir laiką, tačiau ne vėliau kaip iki einamųjų metų birželio 1 d.

49. Komisija posėdžio protokolą ir jo priedus bei išnagrinėtus dokumentus perduoda savivaldybės administracijai.

50. Savivaldybės administracija praneša pareiškėjui apie komisijos sprendimą dėl prašymo pritaikyti būstą tenkinimo per 15 darbo dienų nuo šio sprendimo priėmimo. Jei komisija siūlo finansuoti būsto pritaikymą neįgaliajam, savivaldybės administracija pasirašytinai supažindina pareiškėją su komisijos sprendimu, patvirtintu preliminariu būsto pritaikymo darbų ir išlaidų aprašu. Jei komisija nusprendė prašymo pritaikyti būstą netenkinti, apie šį sprendimą ir jo motyvus praneša pareiškėjui.

51. Sutartį dėl būsto pritaikymo neįgaliajam darbų organizavimo ir išlaidų apmokėjimo su pridedamais būsto pritaikymo neįgaliajam darbų ir išlaidų aprašymais (4 priedas) savivaldybės administracija pasiūlo pasirašyti pareiškėjui, jei pareiškėjas akte buvo nurodęs, kad būsto pritaikymo darbus organizuos pats. Savivaldybės administracija imasi organizuoti būsto pritaikymą pareiškėjo pageidavimu, apie kurį pažymima akte.

52. Savivaldybės administracija būsto pritaikymo neįgaliesiems darbus organizuoja, atsižvelgdama į komisijos priimtus sprendimus ir rekomendacijas bei pareiškėjų pasirašytas Sutartis dėl būsto pritaikymo neįgaliesiems darbų organizavimo ir išlaidų apmokėjimo.

XI. būsto pritaikymo finansavimas

53. Būsto pritaikymo neįgaliesiems darbai finansuojami iš šiam tikslui skirtų lėšų, numatytų Lietuvos Respublikos valstybės biudžete bei savivaldybių biudžetuose. BPNAS finansuojama iš valstybės biudžeto lėšų.

54. Savivaldybės administracija vykdo įsigyto ilgalaikio turto apskaitą ir užtikrina tinkamą šio turto būklę.

55. Vieno būsto pritaikymo neįgaliajam išlaidoms dengti iš valstybės ir savivaldybės biudžetų gali būti skiriama ne didesnė kaip 185 bazinės socialinės išmokos dydžio suma. Apskaičiuojant maksimalią sumą, taikomas komisijos sprendimo dėl būsto pritaikymo neįgaliajam poreikio tenkinimo priėmimo dieną galiojantis Lietuvos Respublikos Vyriausybės patvirtintas bazinės socialinės išmokos dydis. Pasikeitus bazinės socialinės išmokos dydžiui, priimant komisijos sprendimą apskaičiuota maksimali būsto pritaikymo suma neperskaičiuojama.

56. Apskaičiuojant maksimalias būsto pritaikymo asmenims, turintiems labai ryškių ir ryškių judėjimo ir apsitarnavimo funkcijų sutrikimų, išlaidas neįtraukiamos įvairaus tipo liftų ar keltuvų pirkimo (arba gamybos) ir įrengimo išlaidos.

57. Būsto pritaikymo neįgaliajam išlaidos lyginamos su prašomo pritaikyti būsto mokestine verte, nustatyta masiniu būdu. Jeigu būsto pritaikymo neįgaliajam išlaidos viršija būsto mokestinę vertę, nustatyta masiniu būdu, viršijama suma dengiama iš savivaldybės biudžeto lėšų. Jei skirtumo savivaldybės administracija nedengia, būsto pritaikymo išlaidos mažinamos iki būsto mokestinės vertės dydžio arba prašymas pritaikyti būstą atmetamas apie tai informuojant pareiškėją.

58. Vienam būstui pritaikyti reikalingoms faktinėms išlaidoms dengti iš valstybės biudžeto ir savivaldybės biudžetų lėšų gali būti skiriama:

58.1. vieno lifto ar keltuvo pirkimo (arba gamybos) ir įrengimo išlaidoms – ne daugiau kaip 30 tūkst. litų. Jei lifto (keltuvo) pirkimą ir įrengimą organizuoja pats pareiškėjas – ne daugiau kaip 15 tūkst. litų liftui (keltuvui), kurio kėlimo aukštis iki namo antžeminės dalies pirmojo aukšto; 30 tūkst. litų liftui (keltuvui), kurio kėlimo aukštis aukščiau nei namo antžeminės dalies pirmasis aukštas;

58.2. buitinių biologinių valymo įrenginių ir jų montavimo, nuotekų prijungimo prie buitinių nuotekų tinklo išlaidoms – ne daugiau kaip 10 tūkst. litų;

58.3. vandentiekio įrenginių ir jo įvado iki gyvenamojo namo iš vandens šulinio ar gręžinio išlaidoms – ne daugiau kaip 4 tūkst. litų;

58.4. voniai pirkti – ne daugiau kaip 0,8 tūkst. litų.

59. Biologinių valymo įrenginių ir jų montavimo, nuotekų įvado prijungimo prie nuotekų tinklo, vandentiekio įrenginių ir jo įvado iki gyvenamojo namo iš vandens šulinio ar gręžinio išlaidoms padengti pareiškėjas sumoka į savivaldybės nurodytą atsiskaitomąją sąskaitą 20 procentų šių įrenginių ir jų montavimo kainos. Iki būsto pritaikymo neįgaliajam darbų pradžios komisijai pateikiamas įmoką patvirtinantis dokumentas (kvitas). Jei būsto pritaikymo neįgaliajam darbus organizuoja pareiškėjas, jam šių išlaidų 20 procentų sumos negražinama.

60. Šio Aprašo 59 punkto nuostatos netaikomos, kai:

60.1. būste gyvena faktiškai ir pagal deklaraciją tik neįgalusis;

60.2. kartu su pareiškėju faktiškai ir pagal deklaraciją gyvena vaikai (iki 18 metų ar besimokantys vaikai iki 24 metų) ar kiti suaugę asmenys, kuriems nustatytas ne didesnis kaip 40 procentų darbingumo lygis arba didelių ar vidutinių specialiųjų poreikių lygis.

61. Išlaidos būstui neįgaliajam pritaikyti, atėmus šio Aprašo 59 punkte nurodytą dalį, dengiamos iš valstybės ir savivaldybės biudžetų tokiomis dalimis:

61.1. asmenims, turintiems labai ryškių ir ryškių judėjimo bei apsitarnavimo funkcijų sutrikimų, – 80 procentų iš valstybės biudžeto lėšų ir 20 procentų iš savivaldybės biudžeto lėšų;

61.2. asmenims, turintiems vidutinių judėjimo bei apsitarnavimo funkcijų sutrikimų, – 50 procentų iš valstybės biudžeto lėšų ir 50 procentų iš savivaldybės biudžeto lėšų;

61.3. liftų ar keltuvų eksploatavimo išlaidos – 80 procentų iš valstybės biudžeto lėšų ir 20 procentų iš savivaldybės biudžeto lėšų. Jei liftą (keltuvą) pirko ir įrengė pats pareiškėjas, už jo eksploataciją ir priežiūrą bei susijusias išlaidas atsako pats pareiškėjas.

62. Savivaldybei administruoti būsto pritaikymo neįgaliesiems priemonių vykdymą (darbo užmokestis būsto pritaikymą administruojantiems darbuotojams ir specialistams, transporto ir ūkio išlaidos, mokestis už registrų duomenis, pašto, kanceliarinės išlaidos ir kt.) skiriamos valstybės biudžeto lėšos, kurių dydis yra 4 procentai visų būstui pritaikyti skiriamų valstybės biudžeto lėšų.

63. Neįgaliųjų asociacijų atstovams dalyvauti komisijų darbe (darbo užmokestis, transporto išlaidos ir pan.) ir būsto pritaikymo priežiūrai vykdyti skiriamos valstybės biudžeto lėšos, kurių dydis yra 2 procentai visų būstui pritaikyti skiriamų valstybės biudžeto lėšų. Neįgaliųjų reikalų departamentas su neįgaliųjų asociacija, kurios atstovas dalyvauja komisijos darbe, pasirašo sutartį dėl atstovo dalyvavimo komisijos darbe išlaidų finansavimo.

XII. būsto pritaikymo NEĮGALIESIEMS išlaidų PLANAVIMAS IR PARAIŠKOS TEIKIMAS

64. Neįgaliųjų reikalų departamentas, gavęs Socialinės apsaugos ir darbo ministerijos pranešimą apie būstui neįgaliesiems pritaikyti skirtų valstybės biudžeto lėšų dydį, šias lėšas nedelsdamas paskirsto savivaldybėms pagal šio Aprašo 72 punktą savivaldybių pateiktą valstybės biudžeto lėšų poreikį ir raštu išsiunčia pranešimus savivaldybių administracijoms apie skirtų lėšų dydį.

65. Jei atitinkamais metais būstui neįgaliesiems pritaikyti patvirtinta valstybės biudžeto lėšų suma mažesnė, lyginant su visų savivaldybių pateiktu preliminariu valstybės biudžeto lėšų poreikiu, kiekvienai savivaldybei skiriama suma sumažinama tokia dalimi, kokia dalimi bendra patvirtintų valstybės biudžeto lėšų suma mažesnė, lyginant su savivaldybių pateiktu preliminariu valstybės biudžeto lėšų poreikiu, bei atsižvelgiant į praėjusiais metais kiekvienoje savivaldybėje patenkintų pareiškėjų prašymų pritaikyti būstą skaičių lyginant su būsto pritaikymo neįgaliesiems eilėse įrašytų pareiškėjų skaičiumi. Kiekvienais metais Neįgaliųjų reikalų departamento direktorius įsakymu tvirtina savivaldybėms skiriamų valstybės biudžeto lėšų dydžius.

66. Jei būstui neįgaliesiems pritaikyti lėšų iš valstybės biudžeto skiriama papildomai arba jų atsisako kitos savivaldybės, Neįgaliųjų reikalų departamentas kartą per ketvirtį gali skirti papildomai lėšų savivaldybėms pagal jų papildomas paraiškas ir siekdamas tenkinti kuo daugiau pareiškėjų prašymų. Savivaldybių administracijos paraiškas dėl papildomų lėšų skyrimo bei pranešimus apie skirtų valstybės biudžeto lėšų būstams pritaikyti grąžinimą teikia Neįgaliųjų reikalų departamentui. Neįgaliųjų reikalų departamento papildomai skirtos valstybės biudžeto lėšos gali būti skiriamos būstams pritaikyti arba kitais metais numatomų pritaikyti būstų pritaikymo eskiziniams brėžiniams, projektams, darbų ir išlaidų aprašams rengti, keltuvų (liftų) įsigijimo išlaidoms apmokėti avansu.

67. Atsižvelgdama į turimų savivaldybės biudžeto lėšų būstui pritaikyti dydį ir skirtą valstybės biudžeto lėšų dydį einamaisiais metais, savivaldybės komisija nustato, kiek eilėje įrašytų pareiškėjų prašymų galima tenkinti ir finansuoti būsto pritaikymą neįgaliesiems. Rekomenduojama kiekvienais metais skirti:

67.1. pirmoje eilėje įrašytiems pareiškėjams – finansuoti ne daugiau kaip 30 procentų visiems būstams pritaikyti skirtų valstybės ir savivaldybių biudžeto lėšų;

67.2. antroje eilėje įrašytiems pareiškėjams – finansuoti ne daugiau kaip 60 procentų visiems būstams pritaikyti skirtų valstybės ir savivaldybių biudžeto lėšų;

67.3. trečioje eilėje įrašytiems pareiškėjams finansuoti likusią visiems būstams pritaikyti skirtų valstybės ir savivaldybių biudžeto lėšų dalį.

68. Jeigu yra tik viena ar dvi būsto pritaikymo neįgaliesiems eilės, tai lėšų dalis kiekvienoje eilėje įrašytiems pareiškėjams skirstoma komisijos sprendimu atsižvelgiant į šio Aprašo V skyriuje nustatytus reikalavimus.

69. Jei paskirsčius bendrą lėšų sumą finansuoti konkretiems būstams pritaikyti lieka lėšų likutis, kurio nepakanka paskutiniam pagal eilę būstui neįgaliajam pritaikyti, komisijos sprendimu rekomenduojama šias lėšas skirti kitam pagal eilę būstui, kuriam pritaikyti šios sumos pakanka.

70. Pareiškėjai, kuriems dėl lėšų trūkumo būsto pritaikymo neįgaliesiems darbai nefinansuojami, turi likti būsto pritaikymo neįgaliesiems eilėse. Jeigu neįgaliojo būklė bei kiti duomenys pagal pareiškėjo ir savivaldybės administracijos pateiktus dokumentus pasikeitė, jo pateiktas prašymas iš naujo šiame Apraše nustatyta tvarka nagrinėjamas artimiausiame komisijos posėdyje, išskyrus, kai pareiškėjas raštu savo prašymo atsisako.

71. Pagal preliminarias arba pagal komisijos rekomendacijas patikslintas būsto pritaikymo neįgaliesiems išlaidų sąmatas eilėje įrašytų pareiškėjų būsto pritaikymo neįgaliesiems prašymams tenkinti savivaldybės administracija nedelsdama organizuoja ir vykdo būsto pritaikymo neįgaliesiems viešuosius pirkimus. Įvykdžius viešuosius pirkimus savivaldybės administracija parengia ir ne vėliau kaip iki einamųjų metų rugpjūčio 1 d. teikia Neįgaliųjų reikalų departamentui nustatytos formos patikslintą paraišką dėl lėšų būstui pritaikyti neįgaliesiems finansuoti skyrimo (toliau vadinama – paraiška) (2 priedas).

72. Kasmet, iki gruodžio 1 d., savivaldybės administracija teikia Neįgaliųjų reikalų departamentui informaciją apie prognozuojamą valstybės biudžeto lėšų poreikį būstui neįgaliesiems pritaikyti ateinantiems kalendoriniams metams. Ši informacija Neįgaliųjų reikalų departamentui teikiama per BPNAS arba Neįgaliųjų reikalų departamento nurodymu teikiant rašytinę paraišką (2 priedas).

73. Savivaldybės biudžeto lėšos būstui pritaikyti planuojamos laikantis Strateginio planavimo metodikos, patvirtintos Lietuvos Respublikos Vyriausybės 2002 m. birželio 6 d. nutarimu Nr. 827 (Žin., 2002, Nr. 57-2312; 2010, Nr. 102-5279).

XIII. PARAIŠKOS NAGRINĖJIMAS, FINANSAVIMO SKYRIMAS, ATSISKAITYMAS UŽ LĖŠŲ PANAUDOJIMĄ

74. Neįgaliųjų reikalų departamentas būsto pritaikymo neįgaliesiems darbams finansuoti sudaro Būsto pritaikymo neįgaliesiems finansavimo sutartį (toliau vadinama – sutartis) su savivaldybės administracija pagal Būsto pritaikymo neįgaliesiems finansavimo sutarties sudarymo tvarkos aprašą, patvirtintą Neįgaliųjų reikalų departamento direktoriaus įsakymu.

75. Paraiškos Neįgaliųjų reikalų departamentui teikiamos per BPNAS, jei Neįgaliųjų reikalų departamentas nenurodo kitaip. Neįgaliųjų reikalų departamentas, gavęs iš savivaldybės administracijos paraišką, per 20 dienų nuo šios paraiškos gavimo dienos ją įvertina ir skiria valstybės biudžeto lėšų sumą arba prašo patikslinti paraišką šio tvarkos Aprašo 76 punkte nustatyta tvarka.

76. Neįgaliųjų reikalų departamentas, vertindamas paraišką:

76.1. patikrina, ar teisingai užpildyta paraiškos forma. Esant reikalui, kreipiasi į paraišką rengusį savivaldybės administracijos specialistą, teikdamas pastabas, prašydamas paraišką pagrįsti, patikslinti;

76.2. gali paprašyti savivaldybės administracijos pateikti komisijos sprendimų ir būsto pritaikymo darbų ir išlaidų aprašų kopijas. Šiuos dokumentus savivaldybės administracija privalo pateikti ne vėliau kaip per 5 darbo dienas nuo prašymo gavimo dienos;

76.3. gali pateikti pastabas, reikalauti patikslinti šio Aprašo 76.2 punkte nurodytus dokumentus.

77. Lėšos savivaldybėms pervedamos pagal šio Aprašo 74 punkte nurodytą sutartį.

78. Savivaldybių administracijos teikia Neįgaliųjų reikalų departamentui pagal šio Aprašo 74 punkte nurodytos sutarties priedą patvirtintos formos finansines ataskaitas apie būsto pritaikymą.

XIV. Viešųjų pirkimų organizavimas

79. Savivaldybės administracija būsto pritaikymo darbus neįgaliesiems perka, vadovaudamasi Lietuvos Respublikos viešųjų pirkimų įstatymu (Žin., 1996, Nr. 84-2000; 2006, Nr. 4-102). Rekomenduojama savivaldybės administracijai vadovaujantis Lietuvos Respublikos viešųjų pirkimų įstatymo 91 straipsniu būsto ir gyvenamosios aplinkos pritaikymo darbus pirkti šiame straipsnyje nustatyta tvarka.

80. Viešasis pirkimas statybos darbams atlikti rengiamas gavus Neįgaliųjų reikalų departamento informaciją apie skiriamas valstybės biudžeto lėšas po komisijos posėdžio pagal eskizinį brėžinį arba projektą ir preliminarius (arba pakoreguotus pagal komisijos rekomendaciją) darbų ir išlaidų aprašus.

81. Įvairaus tipo keltuvų ir liftų pirkimo (ar gamybos) bei jų įrengimo kaina į preliminarias ir lokalines būsto pritaikymo išlaidų sąmatas neįtraukiama. Liftų ir keltuvų pirkimo (ar gamybos) bei jų įrengimo išlaidų sąmatos rengiamos ir pridedamos atskirai. Apskaičiuojant netiesiogines būsto pritaikymo darbų išlaidas, neįtraukiamos liftų ar keltuvų pirkimo (ar gamybos) bei jų įrengimo išlaidos. Nupirkusi ar sumontavusi keltuvą (liftą) savivaldybės administracija pasirašo su pareiškėju Asmens aprūpinimo keltuvu (liftu) sutartį (3 priedas).

82. Apskaičiuojant tiesiogines ir netiesiogines būsto pritaikymo išlaidas neįtraukiamas pirkimo ir (arba) importo PVM, kurį prekių tiekėjai ar paslaugų teikėjai gali susigrąžinti, tai yra įtraukti į PVM atskaitą.

83. Savivaldybės administracija, rengdama viešųjų pirkimų dokumentaciją ir vertindama viešųjų pirkimų dalyvių pasiūlymus, atsižvelgia į šio Aprašo IV ir V skyriuose nustatytus reikalavimus būsto pritaikymo darbams ir išlaidoms.

84. Savivaldybės administracija sudaro rangos sutartį su viešųjų pirkimų konkursą laimėjusiu rangovu. Savivaldybės administracija pasirašytinai, nurodant datą, supažindina pareiškėją su šia rangos sutartimi ir pateikia pareiškėjui šios sutarties kopiją.

XV. savarankiškai atlikto būsto pritaikymo NEĮGALIESIEMS išlaidų kompensavimas

85. Komisijai nustačius būsto pritaikymo neįgaliajam poreikį ir esant neįgaliojo ar jo atstovo (toliau vadinama – pareiškėjas) pageidavimui bei pasirašius sutartį dėl būsto pritaikymo neįgaliajam darbų organizavimo ir išlaidų apmokėjimo (4 priedas), būsto pritaikymo neįgaliajam darbus, įskaitant keltuvų (liftų) pirkimą ir įrengimą, organizuoja pats pareiškėjas. Savivaldybės administracija Sutarties dėl būsto pritaikymo neįgaliajam darbų organizavimo ir išlaidų apmokėjimo projektą bei pritaikymo darbų aprašą ir sąmatą pareiškėjui pateikia ne vėliau kaip per 15 darbo dienų nuo komisijos sprendimo dėl pritaikymo poreikio priėmimo dienos.

86. Pritaikymą atlieka pareiškėjo samdytas asmuo ar pats pareiškėjas. Jei būsto pritaikymo neįgaliajam darbus atlieka asmuo, neturintis registruotos įmonės ar atitinkamo verslo liudijimo, dengiamos tik išlaidos būstui pritaikyti reikalingoms prekėms ir medžiagoms.

87. Savarankiškai atliekami būsto pritaikymo neįgaliajam darbai turi būti atliekami pagal komisijos patvirtintą preliminarų būsto pritaikymo neįgaliajam darbų ir išlaidų aprašą, o savivaldybės administracija padengia būsto pritaikymo neįgaliajam išlaidas, numatytas Sutartyje dėl būsto pritaikymo neįgaliajam darbų organizavimo ir išlaidų apmokėjimo.

88. Savarankiškai organizuojamo būsto pritaikymo neįgaliajam išlaidas savivaldybės administracija įtraukia į Neįgaliųjų reikalų departamentui teikiamą paraišką.

89. Pareiškėjas, baigęs būsto pritaikymo neįgaliajam darbus, nedelsdamas informuoja savivaldybės administracijos atsakingus darbuotojus apie darbų pabaigą ir sudaro sąlygas komisijai atvykti ir įvertinti atliktus būsto pritaikymo darbus. Komisija įvertina atliktus darbus šio Aprašo XVI skyriuje numatyta tvarka.

90. Savivaldybės administracijai pasirašius Būsto pritaikymo neįgaliajam darbų perdavimo–priėmimo aktą, savivaldybės administracija padengia būsto pritaikymo neįgaliajam išlaidas ir perveda lėšas į pareiškėjo nurodytą sąskaitą. Keltuvai (liftai), kuriuos perka ir įrengia patys pareiškėjai, tampa jų nuosavybe ir jie atsako už keltuvų (liftų) priežiūros bei eksploatacijos išlaidų padengimą.

XVI. būsto pritaikymo NEĮGALIESIEMS darbų priežiūra ir priėmimas

91. Savivaldybės administracija ir komisija kontroliuoja būsto ir gyvenamosios aplinkos pritaikymą:

91.1. komisijos nariai apžiūri pritaikytus būstus ir prireikus teikia savivaldybės administracijai ir rangovui ar pačiam darbus organizavusiam pareiškėjui pastabas bei pasiūlymus dėl darbų atlikimo kokybės, būsto pritaikymo tinkamumo;

91.2. savivaldybės administracija pasirašo Būsto pritaikymo neįgaliajam darbų perdavimo–priėmimo aktą tik pritarus komisijai.

92. Komisija veikia pagal savivaldybės administracijos direktoriaus patvirtintus Komisijos nuostatus. Šie nuostatai rengiami pagal Neįgaliųjų reikalų departamento direktoriaus patvirtintus Būsto pritaikymo neįgaliesiems komisijos pavyzdinius nuostatus.

93. Jeigu nebaigus būsto pritaikymo darbų ar juos baigus asmuo, kuriam buvo pritaikomas būstas, mirė ar išsikėlė iš šio būsto, statybos darbų vykdytojas baigia pradėtus darbus, tačiau nepradeda likusių darbų, nepaisydamas, kad sąmatoje jie buvo numatyti. Savivaldybės administracijos sumontuoti liftai ar keltuvai išmontuojami, kad būtų galima juos panaudoti pritaikant kitą būstą. Neįgaliajam mirus jo šeimos nariai, globėjai ar rūpintojai privalo nedelsdami informuoti davėją apie nebereikalingą keltuvą (liftą). Baigus šiuos darbus pasirašomas darbų perdavimo–priėmimo aktas. Tokiu atveju, kai būstas nebuvo baigtas pritaikyti dėl to, kad asmuo, turintis judėjimo ir apsitarnavimo funkcijų sutrikimų, iš šio būsto išsikėlė, tam pačiam asmeniui būstas gali būti pritaikomas ne anksčiau kaip po 10 metų.

XVII. BAIGIAMOSIOS NUOSTATOS

94. Neįgaliųjų reikalų departamentas kontroliuoja, kaip savivaldybių administracijos, jų sudarytos komisijos bei neįgaliųjų asociacijos laikosi šio Aprašo nuostatų. Būsto pritaikymo neįgaliesiems organizavimo ir lėšų panaudojimo kontrolė vykdoma Neįgaliųjų reikalų departamento direktoriaus nustatyta tvarka.

95. Ginčai, kilę dėl savivaldybės administracijos, komisijos ar Neįgaliųjų reikalų departamento sprendimų ir veiksmų, sprendžiami vadovaujantis Lietuvos Respublikos administracinių bylų teisenos įstatymu (Žin., 1999, Nr. 13-308; 2000, Nr. 85-2566).

_________________

Būsto pritaikymo neįgaliesiems

finansavimo tvarkos aprašo

1 priedas

(Būsto pritaikymo neįgaliajam poreikio vertinimo akto forma)

_

(savivaldybės pavadinimas)

Būsto pritaikymo neįgaliajam poreikio vertinimo aktas

20__m. ____________ d. Nr. ______

___________________

(sudarymo vieta)

Tinkamą atsakymą pažymėkite taip [X]

Prašymą pritaikyti būstą pateikė

(vardas ir pavardė)

_

(adresas, telefono numeris, el. pašto adresas)

Atstovavimo pagrindas (kai prašymą teikia ne pats neįgalusis)

(dokumento pavadinimas)

⬜ atstovavimą patvirtinančio dokumento kopija pateikta

I. DUOMENYS APIE ASMENĮ, kuriam prašoma pritaikyti būstą

1. Asmuo, kuriam prašoma pritaikyti būstą

(vardas ir pavardė, gimimo data)

⬜ asmens tapatybę patvirtinančio dokumento kopija pateikta

2. Neįgaliojo gyvenamoji vieta

⬜ gyventojų registro išrašas pateiktas

3. Deklaruota

(adresas, telefono numeris, el. pašto adresas)

4. Faktinė (nuolatinė):

⬜ atitinka deklaruotą

⬜ neatitinka deklaruotos

_

(faktinės gyvenamosios vietos adresas)

5. Duomenys apie asmens neįgalumą:

⬜ neįgaliojo pažymėjimo kopija pateikta

⬜ sprendimo dėl specialiųjų poreikių lygio nustatymo kopija pateikta

⬜ pažymos apie nustatytą techninės pagalbos neįgaliesiems priemonių poreikį kopija pateikta

6. Neįgaliajam nustatytas:

⬜ darbingumo lygis: ⬜ 0–25 ⬜ 30–55 ⬜ 60–100 arba

⬜ neįgalumo lygis: ⬜ sunkus ⬜ vidutinis ⬜ lengvas

⬜ specialiųjų poreikių lygis: ⬜ dideli ⬜ vidutiniai ⬜ nedideli ⬜ nenustatytas

7. Duomenys apie neįgaliojo judėjimo ir apsitarnavimo funkcijų sutrikimo lygį1:

⬜ labai ryškių judėjimo ir apsitarnavimo funkcijų sutrikimų lygis

⬜ ryškių judėjimo ir apsitarnavimo funkcijų sutrikimų lygis

⬜ vidutinių judėjimo ir apsitarnavimo funkcijų sutrikimų lygis

_____________

1 Pagal asmens judėjimo ir apsitarnavimo funkcijų sutrikimų lygį pildoma atitinkamai viena iš šio priedo II dalyje nurodytų lentelių – A, B arba C.

8. Užimtumas:

⬜ dirba

⬜ Valstybinio socialinio draudimo duomenų išrašas pateiktas

⬜ kitas dokumentas, patvirtinantis neįgaliojo darbinį užimtumą, pateiktas

⬜ mokosi

⬜ mokymo įstaigos pažyma pateikta

⬜ kita (nurodykite)_______

9. Socialiniai ryšiai:

⬜ gyvena vienas

⬜ gyvena ne vienas

⬜ kartu gyvena asmenys, turintys judėjimo ir apsitarnavimo funkcijų sutrikimų2

⬜ kartu gyvena asmenys, kuriems nustatytas:

⬜ ne didesnis kaip 40 proc. darbingumo lygis;

⬜ neįgaliojo pažymėjimo kopija pateikta

⬜ didelių ar vidutinių specialiųjų poreikių lygis;

⬜ neįgaliojo pažymėjimo kopija pateikta

⬜ vaikas iki 18 metų (besimokantys – iki 24 metų)

⬜ vaiko asmens tapatybę patvirtinančio dokumento kopija pateikta

______________

2 Pateikiami tokie patys dokumentai, kuriuos teikia pareiškėjas. Būsto pritaikymo neįgaliajam poreikio vertinimo aktas surašomas kiekvienam iš būste gyvenančių neįgalių asmenų (jų prašymu) ir pridedamas.

II. Duomenys apie prašomą pritaikyti būstą

10. Prašomo pritaikyti būsto registracijos Nekilnojamojo turto registre identifikacinis numeris

_

11. Prašomo pritaikyti būsto savininkas

(vardas, pavardė, gimimo data/juridinio asmens pavadinimas)

_

⬜ savininko (bendraturčių) sutikimas ir deklaracija dėl nuomos pateikti3

⬜ individualus namas

⬜ būstas yra daugiabutyje, tačiau turi atskirą įėjimą

⬜ būstas yra daugiabutyje, tačiau turi bendro naudojimo patalpų (laiptinė ir pan.)

⬜ namo bendraturčių sutikimas pateiktas4

______________

3 Reikalaujama, kai neįgalusis nėra būsto savininkas ir yra būsto bendraturčiai.

4 Reikalaujama, kai prašoma pritaikyti būstą labai ryškius arba ryškius judėjimo ir apsitarnavimo funkcijų sutrikimus ir jis gali važiuoti vėžimėliu.

12. Būstas teisės aktų nustatyta tvarka pripažintas tinkamu naudoti:

⬜ Taip	⬜ Ne

13. Daiktinės teisės į būstą apribojimas būsto savininkui:

⬜ Nėra	⬜ Yra	Apribojimo pobūdis:	⬜ Būstas įkeistas bankui ar kitai kredito įstaigai
⬜ banko ar kitos kredito įstaigos leidimas pateiktas5
⬜ Kita

_______________

5 Reikalaujama, kai prašomas pritaikytas būstas yra įkeistas bankui ar kitai kredito įstaigai.

14. Būsto mokestinė vertė, nustatyta masiniu būdu (litais)

15. Dėl būsto teisinio statuso yra iškelta civilinė byla:

⬜ Taip	⬜ Ne

16. Anksčiau būstas pareiškėjui buvo pritaikytas:

⬜ Nebuvo

⬜ Buvo

(nurodyti paskutiniojo sprendimo pritaikyti būstą pasirašymo datą ir teisinį pagrindą)

III. BŪSTO PRITAIKYMO POREIKIO VERTINIMAS

17. Asmens, kuriam nustatyti labai ryškūs judėjimo ir apsitarnavimo funkcijų sutrikimai, būsto pritaikymo poreikio nustatymas

A lentelė

Būsto pritaikymo poreikio nustatymo kriterijai	Atsakymai(gali, negali)	Jei negali, kokios kliūtys?	Jei negali, koks pritaikymas reikalingas?
1. Ar asmenį slaugantis asmuo gali jį pakelti?
2. *Ar asmenį slaugantis asmuo gali jį perkelti, pasodinti į vežimėlį ir iškelti iš jo?
3. Ar asmenį slaugantis asmuo gali jį pernešti ir (ar) nuvežti į vonios arba dušo kambarį?
4. Ar asmenį slaugantis asmuo gali jam suteikti asmens higienos priežiūros paslaugas (nuprausti vonioje, duše)?
5. Ar asmenį slaugantis asmuo gali jam pakeisti patalynę?
6. Ar asmenį slaugantis asmuo gali jį pamaitinti?
7. Ar asmenį slaugantis asmuo gali naudoti būste esamus įrenginius ir prietaisus, skirtus neįgaliojo asmens higienos priežiūrai?
8. Ar asmenį slaugantis asmuo gali naudoti būste esamus įrenginius ir prietaisus, skirtus neįgaliajam asmeniui maitinti?
9. Ar asmenį slaugantis asmuo gali naudoti būste esamus įrenginius ir prietaisus, skirtus neįgalaus asmens poilsiui (lova, sofa ir pan.)?
10*. Ar asmenį slaugantis asmuo gali jį laisvai ir saugiai vežti vežimėliu iki įėjimo į būstą?
11.* Ar asmenį slaugantis asmuo gali jį laisvai ir saugiai vežimėliu įvežti į būstą?
12. * Ar asmenį slaugantis asmuo gali jį laisvai ir saugiai vežimėliu įvežti į būsto balkoną (jei yra balkonas)?
13. Kita svarbi informacija

* Nevertinama, jeigu asmuo dėl savo negalios ir būklės gali tik gulėti.

18. Asmens, kuriam nustatyti ryškūs judėjimo ir apsitarnavimo funkcijų sutrikimai, būsto pritaikymo poreikio nustatymas

B lentelė

Būsto pritaikymo poreikio nustatymo kriterijai	Atsakymai (gali, negali)	Jei negali, kokios kliūtys?	Jei negali, koks pritaikymas reikalingas?
1. Ar asmuo gali laisvai ir saugiai privažiuoti su vežimėliu prie įėjimo į būstą?
2. Ar asmuo gali laisvai ir saugiai vežimėliu patekti į būstą?
3. Ar asmuo gali laisvai ir saugiai patekti į bent vieną būste esamą patalpą, skirtą kiekvienam iš šių poreikių tenkinti:	X	X
3.1. maistui gaminti ir maitintis?
3.2. asmens higienai:	X	X
3.2.1. tualetą?
3.2.2. vonios (dušo) kambarį?
3.3. poilsiui ir miegoti?
4. Ar asmuo gali laisvai ir saugiai naudotis prietaisais ir įrenginiais, skirtais:	X	X
4.1. maistui gaminti ir maitintis?
4.2. būstui apšviesti ir šildyti (valdymo ir kontrolės prietaisais, mygtukais, jungikliais)
4.3. asmens higienai:	X	X
4.3.1. unitazu?
4.3.2. praustuvu?
4.3.3. vonia?
4.3.4.dušu?
4.4. poilsiui ir miegoti (lova, sofa ar pan.)?
5. Ar asmuo gali laisvai ir saugiai judėti 3 punkte nurodytose patalpose?
6. Ar asmuo gali laisvai ir saugiai patekti į būsto balkoną (jei yra balkonas)?
7. Kita svarbi informacija

19. Asmens, kuriam nustatyti vidutiniai judėjimo ir apsitarnavimo funkcijų sutrikimai, būsto pritaikymo poreikio nustatymas

C lentelė

Būsto pritaikymo poreikio nustatymo kriterijai	Atsakymai (gali, negali)	Jei negali, kokios kliūtys?	Jei negali, koks pritaikymas reikalingas?
1. Ar asmuo gali laisvai ir saugiai prieiti prie įėjimo į būstą?
2. Ar asmuo gali laisvai ir saugiai patekti į būstą?
3. Ar asmuo gali laisvai ir saugiai naudotis prietaisais ir įrenginiais, skirtais:	X	X
4.1. asmens higienai:	X	X
4.1.1. unitazu?
4.1.2. praustuvu?
4.1.3. vonia / dušu?
4.2. poilsiui ir miegoti (lova, sofa ar pan.)?
5. Ar asmuo gali laisvai ir saugiai judėti bent vienoje patalpoje, skirtoje maitintis, asmens higienai ir miegoti?
6. Kita svarbi informacija

IV. BŪSTO PRITAIKYMO asmeniui su negalia POREIKIO nustatymo IŠVADOS ir rekomendacijos

20. Būsto pritaikymo poreikis:

⬜ yra	⬜ nėra

21. Rekomendacija tenkinti prašymą pritaikyti būstą:

⬜ tenkinti	⬜ atmesti

22. Rekomendacija rengti eskizinį brėžinį ar projektą:

⬜ Rengti eskizinį brėžinį ir išlaidų sąmatą ⬜ Rengti projektą ir išlaidų sąmatą

23. Pareiškėjas ketina būsto pritaikymą organizuoti savarankiškai

⬜ taip	⬜ ne

Aktą surašė

_______________ (pareigų pavadinimas)	________ (parašas)	_______________ (vardas ir pavardė)

Nustatant būsto pritaikymo poreikį dalyvavo:

_______________ (pareigų pavadinimas) _______________ (pareigų pavadinimas) _______________ (pareigų pavadinimas)	________ (parašas) ________ (parašas) ________ (parašas)	_______________ (vardas ir pavardė) _______________ (vardas ir pavardė) _______________ (vardas ir pavardė)

Su pažymoje pateikta informacija susipažinau ir sutinku

__________________________

(pareiškėjo vardas ir pavardė)

__________________________

(parašas)

__________________________

(data)

_________________

Būsto pritaikymo neįgaliesiems

finansavimo tvarkos aprašo

2 priedas

(Paraiškos dėl valstybės biudžeto lėšų būstui pritaikyti neįgaliesiems finansuoti skyrimo forma)

_

(savivaldybės pavadinimas ir įstaigos duomenys)

Neįgaliųjų reikalų departamentui

prie Socialinės apsaugos ir darbo ministerijos

Paraiška dėl lėšų būstui pritaikyti neįgaliesiems finansuoti skyrimo __________________ metams

___________ Nr. ________

(data)

__________ savivaldybės administracija prašo skirti valstybės biudžeto lėšų

(savivaldybės pavadinimas)

Eil. Nr.	Duomenys1	Iš viso	Iš valstybės biudžeto	Iš savivaldybės biudžeto
1.	Lėšų poreikis (litais), iš jų:
1.1.	būstams pritaikyti žmonėms su negalia
1.2.	keltuvams (liftams) įsigyti ir montuoti
1.3.	keltuvams (liftams) eksploatuoti
1.4.	vandentiekio įrenginiams
1.5.	buitiniams valymo įrenginiams
1.6.	pareiškėjų savarankiškai pritaikomiems būstams
1.7.	avansinėms įmokoms būsto pritaikymo projektų rengimo, keltuvų (liftų) įsigijimo išlaidoms dengti
1.8.	būsto pritaikymo priemonėms administruoti (4 proc.)	x

______________

1 Pildomi visi langeliai, nepažymėti ženklu „x“.

2.	Planuojama pritaikyti būstų iš viso2, iš jų:
2.1.	asmenims su labai ryškiais judėjimo ir apsitarnavimo funkcijų sutrikimais
2.2.	asmenims su ryškiais judėjimo ir apsitarnavimo funkcijų sutrikimais
2.3.	asmenims su vidutiniais judėjimo ir apsitarnavimo funkcijų sutrikimais
2.4.	neįgaliesiems nuo 7 iki 24 metų
2.5.	besimokantiems neįgaliesiems
2.6.	dirbantiems neįgaliesiems
2.7.	būstus pritaikys patys (būstų skaičius)
2.8.	pirkti ir sumontuoti keltuvų (vnt., įskaitant pačių pareiškėjų įrengtus)
2.9.	eksploatuoti liftų (keltuvų) (vnt.)
2.10	sumontuoti vandentiekio įrenginiai (komplektų skaičius)
2.11.	sumontuoti biologinių valymo įrenginių (komplektų skaičius)

______________

2 Įskaitant pačių pareiškėjų pritaikytus būstus.

PRIDEDAMA. Planuojamų pritaikyti būstų sąrašas, ___ lapų. (Sąraše nurodyti pareiškėjų adresus, vardus, pavardes, gimimo datas)

Administracijos direktorius	(parašas)	(vardas ir pavardė)

A.V.

_________________

Būsto pritaikymo neįgaliesiems

finansavimo tvarkos aprašo

3 priedas

(Asmens aprūpinimo keltuvu (liftu) sutarties pavyzdinė forma)

ASMENS APRŪPINIMO KELTUVU (LIFTU) SUTARTIS

20___ m. __________ d. Nr. ________

_________________

(sudarymo vieta)

___________ savivaldybės administracija (toliau vadinama – Davėjas), atstovaujama

_	,

(atstovo pareigos, vardas ir pavardė)

ir ____________________, a. k

(perimančio asmens vardas, pavardė)

(toliau vadinama – Gavėjas), vadovaudamiesi Būsto pritaikymo neįgaliesiems finansavimo tvarkos aprašo, patvirtinto Lietuvos Respublikos socialinės apsaugos ir darbo ministro 2011 m. gruodžio 28 d. įsakymu Nr. A1-560, (Žin., 2012, Nr. 1-18), 81 punktu sudarėme šią Sutartį:

1. Sutarties objektas – keltuvo (lifto) perdavimas pagal nurodytus duomenis lentelėje:

Eil. Nr.	Keltuvo (lifto) pavadinimas	Nomenklatūrinis numeris	Mato vnt.	Inventorinis numeris	Įsigijimo vertė, Lt	Likutinė vertė, Lt	Nustatytas naudojimo laikas, metais

1.1. keltuvas (liftas) perduodamas ________________________ ir jo

(įrašyti: be priklausinių, su priklausiniais)

dokumentais ____________________________.

(nurodyti pridedamus dokumentus)

2. Davėjas įsipareigoja:

2.1. perduoti keltuvą (liftą) su visais priklausiniais (jei yra) ir dokumentais;

2.2. instruktuoti Gavėją, kaip naudoti keltuvą (liftą);

2.3. užtikrinti eksploatuoti tinkamą keltuvo (lifto) būklę bei dengti su tuo susijusias išlaidas;

2.4. organizuoti keltuvo (lifto) remontą, jei gavėjas nesugadino jo tyčia.

3. Gavėjas įsipareigoja:

3.1. priimti keltuvą (liftą), kaip nurodyta šios Sutarties 1.1 punkte;

3.2. naudoti keltuvą (liftą) pagal paskirtį bei saugoti;

3.3. saugoti gautus keltuvo (lifto) dokumentus ir laikytis naudojimosi instrukcijos;

3.4. sudaryti sąlygas davėjui ar jo įgaliotam atstovui atlikti su keltuvo (lifto) apskaita bei priežiūra susijusius veiksmus;

3.5. informuoti davėją, kai keltuvas (liftas) tampa nebereikalingas arba netinkamas naudoti.

4. Kitos sąlygos:

4.1. jeigu Gavėjas yra gavęs garantinio aptarnavimo dokumentus, tai dėl keltuvo (lifto) remonto garantinio aptarnavimo laikotarpiu privalo kreiptis į keltuvo (lifto) tiekėją arba į davėją, nurodytą šiuose dokumentuose;

4.2. ši Sutartis galioja tol, kol keltuvas (liftas) bus grąžintas Davėjui bei iki visiško šalių įsipareigojimų įvykdymo;

4.3. ši Sutartis gali būti keičiama tik raštišku abiejų Šalių susitarimu;

4.4. ši Sutartis nutraukiama ir vykdoma Lietuvos Respublikos įstatymų nustatyta tvarka;

4.5. Šalių ginčai sprendžiami Lietuvos Respublikos įstatymų nustatyta tvarka;

4.6. ši Sutartis sudaryta 2 vienodą juridinę galią turinčiais egzemplioriais – po vieną kiekvienai Šaliai.

Šalių rekvizitai

Davėjas ....... savivaldybės administracija, tel. ...... .................. (adresas) .................. (davėjo atstovo vardas, pavardė, parašas, data) A.V.	Gavėjas Vardas, pavardė .......... Adresas ........... ......................... Tel. .................. ......................... (gavėjo arba jo įgalioto asmens vardas, pavardė, parašas, data)

_________________

Būsto pritaikymo neįgaliesiems

finansavimo tvarkos aprašo

4 priedas

(Sutarties dėl būsto pritaikymo darbų organizavimo ir išlaidų apmokėjimo pavyzdinė forma)

SUTARTIS DĖL BŪSTO PRITAIKYMO NEĮGALIAJAM DARBŲ ORGANIZAVIMO IR IŠLAIDŲ APMOKĖJIMO

20___ m. ________ d. Nr. ________

__________________

(sudarymo vieta)

__________ savivaldybės administracija, atstovaujama savivaldybės administracijos direktoriaus (vardas, pavardė), veikiančio pagal ___________ savivaldybės administracijos nuostatus (toliau vadinama – Savivaldybės administracija), ir pareiškėjas (vardas, pavardė, prašymo gavimo data, numeris) ______________, asmens kodas (ar jo atstovas – vardas, pavardė, asmens kodas) (toliau – Darbų organizatorius) (toliau bendrai vadinama – „Šalimis“), vadovaudamiesi Lietuvos Respublikos socialinės apsaugos ir darbo ministro 2011 m. gruodžio 28 d. įsakymu Nr. A1-560 (Žin., 2012, Nr. 1-18) patvirtinto Būsto pritaikymo neįgaliesiems finansavimo tvarkos aprašo 51 punktu, susitarė dėl Būsto pritaikymo darbų organizavimo ir išlaidų apmokėjimo pagal šią Sutartį.

1. Susitarimo objektas

1.1. Darbų organizatorius organizuoja ar atlieka būsto, esančio adresu:

__________________________, pritaikymo darbus pagal Būsto pritaikymo komisijos patvirtintą preliminarų būsto pritaikymo darbų aprašą ir išlaidų sąmatą, o savivaldybės administracija padengia būsto pritaikymo išlaidas, kurių dydis ne daugiau kaip _______ litų. Avansas būsto pritaikymo darbams finansuoti neskiriamas.

2. Darbų organizatorius įsipareigoja:

2.1. atlikti būsto pritaikymo darbus pagal Būsto pritaikymo žmonėms su negalia komisijos patvirtintą preliminarų darbų aprašą ir sąmatą;

2.2. įstatymų nustatytais atvejais privalo turėti visus statybos ir kitus leidimus, susijusius su būsto pritaikymo darbų projektavimu bei vykdymu;

2.3. neviršyti būstui pritaikyti skirtos valstybės biudžeto ir savivaldybės biudžeto lėšų sumos;

2.4. darbų apraše nurodytus būsto pritaikymo darbus atlikti iki _______ m. ___________ d.;

2.5. rinkti ir saugoti tinkamus vardinius parduotuvių čekius ir kitus prekių ir paslaugų būstui pritaikyti pirkimą įrodančius dokumentus ir savivaldybės administracijai pareikalavus juos pateikti, nurodyti galutinę būsto pritaikymo išlaidų sumą;

2.6. baigus būsto pritaikymo darbus nedelsdamas informuoti savivaldybės administracijos atsakingus darbuotojus apie darbų pabaigą ir sudaryti sąlygas Būsto pritaikymo komisijai atvykti ir įvertinti atliktus būsto pritaikymo darbus;

2.7. laikytis Statybos techninių reikalavimų reglamento STR 2.03.01:2001 „Statiniai ir teritorijos. Reikalavimai žmonių su negalia reikmėms“, patvirtinto Lietuvos Respublikos aplinkos ministro 2001 m. birželio 14 d. įsakymu Nr. 317 (Žin., 2001, Nr. 53-1898; 2010, Nr. 52-2582), reikalavimų;

2.8. padengti išlaidas dėl nekokybiškai atlikto darbo.

3. Darbų organizatoriaus teisės:

3.1. būsto pritaikymo darbus atlikti pačiam arba samdyti pritaikymo statybos ir remonto darbų vykdytoją, turintį teisę užsiimti šia veikla;

3.2. pasirinkti pritaikymo darbams reikalingų medžiagų rūšis ir kainas;

3.3. siūlyti tikslinti savivaldybės Būsto pritaikymo žmonėms su negalia komisijos pateiktą preliminarų būsto pritaikymo darbų aprašą ir sąmatą, jei pradėjus pritaikymo darbus paaiškėja, kad reikalingi kiti darbai ar medžiagos, tačiau neviršijant nustatytos bendros sumos būstui pritaikyti;

3.4. gauti iš savivaldybės administracijos atsakingų darbuotojų informaciją ir konsultacijas būsto pritaikymo organizavimo ir lėšų šiems darbams skyrimo, sutarties sudarymo su rangovu ir kitais su būsto pritaikymu susijusiais klausimais.

4. Savivaldybė įsipareigoja:

4.1. pagal įvertintą būsto pritaikymo poreikį parengti ir pateikti Darbų organizatoriui preliminarų būsto pritaikymo darbų aprašą ir išlaidų sąmatą;

4.2. pasirašius Būsto pritaikymo darbų perdavimo– priėmimo aktą, padengti būsto pritaikymo išlaidas (išskyrus išlaidas darbams, kai pritaikymo darbus atlieka asmuo, neturintis registruotos įmonės ar atitinkamo verslo liudijimo) ir pervesti lėšas į Darbų organizatoriaus nurodytą sąskaitą (jei pats atliko būsto pritaikymo darbus) arba į būsto pritaikymo darbus atlikusio rangovo sąskaitą (jei buvo samdomas rangovas);

4.3. supažindinti Darbų organizatorių su netinkamų išlaidų, kurios negali būti kompensuojamos, sąrašu;

4.4. teikti informaciją ir konsultuoti su būsto pritaikymu susijusiais klausimais;

4.5. išnagrinėti gautus Darbų organizatoriaus pasiūlymus ir priimti sprendimus dėl preliminaraus būsto pritaikymo darbų aprašo ir sąmatos keitimo.

5. Savivaldybės teisės:

5.1. suderinus su Darbų organizatoriumi, apžiūrėti pritaikomą būstą;

5.2. teikti pastabas ir pasiūlymus dėl atliekamų darbų, išlaidų šiems darbams tinkamumo;

5.3. reikalauti reikiamų tinkamų vardinių parduotuvių čekių ir kitų pirkimą įrodančių dokumentų;

5.4. nedengti Darbų organizatoriui visų ar dalies būsto pritaikymo išlaidų, jeigu:

5.4.1. būsto pritaikymo darbai iki nustatyto termino neatlikti ar nebaigti;

5.4.2. Darbų organizatorius nesudarė sąlygų savivaldybės Būsto pritaikymo žmonėms su negalia komisijai bent vieną kartą apžiūrėti pritaikyto būsto;

5.4.3. patirtos išlaidos priskirtinos Bazinių būsto pritaikymo žmonėms su negalia reikalavimų V skyriuje nurodytoms išlaidoms;

5.4.4. atlikti darbai, kurie nebuvo numatyti būsto pritaikymo darbų apraše ir išlaidų sąmatoje;

5.4.5. išlaidos viršija nustatytą maksimalią būstui pritaikyti skirtą lėšų sumą;

5.4.6. Darbų organizatorius nepateikė išlaidas pateisinančių dokumentų (prekių ir darbų pirkimo čekių, sąskaitų, ar teisę užsiimti statybos veikla patvirtinančių dokumentų ir pan.).

6. Baigiamosios nuostatos

6.1. Ši Sutartis įsigalioja nuo to momento, kai ją pasirašo abi šios Sutarties Šalys, ir galioja iki visiško Šalių įsipareigojimų įvykdymo.

6.2. Šalys yra atleidžiamos nuo atsakomybės dėl šios Sutarties vykdymo dėl nenugalimos jėgos aplinkybių vadovaujantis Lietuvos Respublikos civiliniu kodeksu ir Atleidimo nuo atsakomybės esant nenugalimos jėgos (force majeure) aplinkybėms taisyklėmis, patvirtintomis Lietuvos Respublikos Vyriausybės 1996 m. liepos 15 d. nutarimu Nr. 840 (Žin., 1996, Nr. 68-1652).

6.3. Ši Sutartis vykdoma vadovaujantis Lietuvos Respublikos teisės aktais. Visi iš šios Sutarties arba su ja susiję Šalių ginčai sprendžiami Lietuvos Respublikos teisės aktų nustatyta tvarka.

6.4. Šios Sutarties priedai laikomi neatskiriama šios Sutarties dalimi.

6.5. Ši Sutartis sudaryta dviem egzemplioriais, po vieną kiekvienai Šaliai.

6.6. Šios Sutarties priedai:

7. Šalių rekvizitai

Savivaldybės administracija (Įstaigos duomenys) (Pareigų pavadinimas) (Parašas) (Vardas ir pavardė) (Parašas)	Darbų organizatorius (Įstaigos (asmens) duomenys) (Pareigų pavadinimas) (Parašas) (Vardas ir pavardė) (Parašas)

_________________